《答陈耕閒见贻之作》
元代·刘崧

微生本田野，志岂希庙堂。采掇乃不遗，徒为仁者伤。

煌煌大明宫，四海皆来王。圭璋映冠冕，光宠安可忘。

而我叨其逢，能无重忧惶。驽骀匪逸足，朴𣙙乏远扬。

摈斥固其宜，低回返山房。幸有二三子，弦歌以徜徉。

感君笃所贻，韵语清琅琅。逝言托晏岁，江海侔深长。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。